Jul på Slottet er en tv-julekalender produceret af DR og sendt første gang som børnenes U-landskalender i 1986. Serien blev instrueret af Finn Henriksen med musik af Bodil Heister. Størstedelen af serien blev optaget på Rosenholm Slot og "Jul på Slottet" var den hidtil dyreste julekalender DR havde produceret. Den er blevet genudsendt i 1991, 1998 og senest 2013 på DR Ramasjang.
"Jul på Slottet" handler om et fattigt kongerige, der må betale krigsskadeerstatning til nabolandet enten i form af kongens vægt i guld eller ved at gifte prinsesse Miamaja bort inden jul. Grev Rabsenfuchs forsøger at spolere planerne sammen med sin nevø Junker Juchs, mens nisserne, der også bor på slottet, forsøger at hjælpe til med at sprede julestemning.
Hovedrollerne som jægeren Valentin og prinsesse Miamaja bliver spillet af Jens Zacho Böye og Hanne Steensgaard, der begge oplevede voldsom popularitet, mens Waage Sandø spiller skurken Grev Rabsenfuchs. Af andre medvirkende kan nævnes Morten Grunwald, Ole Thestrup og Allan Olsen.
Julekalenderen indeholder en del sange hvoraf den mest kendte nok er "December-Sang" med teksten "det' sørme det' sandt december". De blev udgivet på CD i 1998. ("Læs mere..")
